একদিন আমাকে ডেকে তিনি একটি পত্র পড়তে দিলেন। দেখলাম পত্র লেখকের কোনো নাম ঠিকানা নেই; আর আমার বিরুদ্ধে বানোয়াটি কিছু অভিযোগে ভরা এটি। পড়া শেষ হলে ভন্তে আমাকে জিজ্ঞাসা করলেন, তুমি এ সকল কাজ করে আমার কাছে আশ্রয় নিয়েছ? আমি বললাম, ভন্তে, এ সকল অভিযোগ তো প্রমাণসাপেক্ষ। অথচ পত্রটি লেখকের কোনো নাম-ঠিকানার উল্লেখ নেই। যদি থাকত তাকে ডেকে এনে উপযুক্ত প্রমাণসাপেক্ষে আমাকে দোষী সাব্যস্ত করতে পারলে, আপনি যেই বিচারিক সিদ্ধান্ত দিতেন, আমি তা মাথা পেতে নিতাম। ভন্তে আমার এই বাক্য শুনে বললেন, তুমি কি সত্যই তেমন কিছু করেছ? ভন্তে, এখানে উল্লিখিত অভিযোগসমূহের সাথে স্বপ্নেও আমার কোনো সম্পর্ক ছিল না। তখন বললেন, তুমি যদি সৎ হও, জগৎসুদ্ধ তোমাকে অসৎ বললে তুমি কি অসৎ হবে? কখনো না ভন্তে। যদি তুমি অসৎ হও, জগৎসুদ্ধ তোমাকে সৎ বললে, তুমি কি সৎ হবে? তাও না ভন্তে। তুমি ঠিক আছো তো? ভন্তে, আমি সম্পূর্ণ নির্দোষী। বড়–য়া সমাজের কল্যাণ কামনায় কিছু তাদের উপকারমূলক কাজ করতে গিয়ে, কিছু পরশ্রীকাতর লোভী আত্মসর্বস্ব মানুষদের রোষানলে পড়েছি। আর তারাই আজ আমার বিরুদ্ধে আপনার কাছে এই সেই মিথ্যা অভিযোগ এনেছে বলে আমার বিশ্বাস। ভন্তে বললেন, তুমি যদি ঠিক থাক তা হলে যাও, এসবে কান দেবে না। ধ্যান-সাধানায় উদ্যোগী হও, মিথ্যা সময় নষ্ট কর না। এভাবে উপদেশ দিয়ে তিনি সেদিন আমাকে বিদায় দিলেন।